
ОТНОСНО: проект на Постановление на Министерския съвет за изменение на Тарифа за таксите, които събират музеите, Националният институт за недвижимо културно наследство и Националната библиотека "Св. св. Кирил и Методий" за извършване на услуги и за издаване на документи и дубликати, приета с Постановление на Министерския съвет № 290 от 2011 г.  
 
УВАЖАЕМИ ГОСПОДИН МИНИСТЪР-ПРЕДСЕДАТЕЛ, 
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ, 
          УВАЖАЕМА ГОСПОЖО МИНИСТЪР,  
УВАЖАЕМИ ГОСПОДА МИНИСТРИ, 
 	 
На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение на Тарифата за таксите, които събират музеите, Националният институт за недвижимо културно наследство и Националната библиотека "Св. св. Кирил и Методий" за извършване на услуги и за издаване на документи и дубликати.   
Въвеждането на еврото като парична единица в Република България, което ще се осъществи на основание Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз, изисква промени в действащата нормативна уредба с оглед адаптирането ѝ към новата парична единица. 
Със Закона за въвеждане на еврото в Република България се уреждат принципите, правилата и процедурите за въвеждане на еврото като парична единица на Република България. В тази връзка, в § 6, ал. 1, т. 2 от Преходните и заключителни разпоредби на Закона за въвеждане на еврото в Република България е предвидено, че държавните органи следва да предприемат мерки по изменения и допълнения в подзаконови нормативни актове, необходими за изпълнението на закона във връзка с въвеждане на еврото като парична единица в Република България. 
Предлаганите промени в Постановлението на Министерския съвет за изменение на Тарифата за таксите, които събират музеите, Националният институт за недвижимо културно наследство и Националната библиотека "Св. св. Кирил и Методий" за извършване на услуги и за издаване на документи и дубликати (Тарифата) са свързани с привеждане на Тарифата в съответствие със Закона за въвеждане на еврото в Република България, с оглед въвеждането на еврото като официална парична единица в България от 1 януари 2026 г.
Съгласно чл. 15, ал. 1 от Закона за въвеждане на еврото в Република България (обн., ДВ, бр. 70 от 2024 г.), всички стоки и услуги, предлагани на потребителите, следва да бъдат обозначавани, както в евро, така и в левове. В тази връзка е необходимо актуализиране на Тарифата, като таксите бъдат ясно и коректно определени в евро. Това следва да се осъществи при спазване на фиксирания валутен курс на лева към еврото, определен в Регламента на Съвета, приет в съответствие с чл. 14, параграф 3 от Договора за функционирането на Европейския съюз. 
Очакваният резултат от прилагането на проекта на Постановление на Министерския съвет за изменение на Тарифата за таксите, които събират музеите, Националният институт за недвижимо културно наследство и Националната библиотека "Св. св. Кирил и Методий" за извършване на услуги и за издаване на документи и дубликати цели спазване на принципа на правна приемственост, като стойностите, посочени в левове в действащата Тарифа,  се считат за изразени в евро след автоматично превалутиране съгласно чл. 11 от Закона за въвеждане на еврото в Република България. Превалутирането и закръгляването се извърша по правилата, определени в чл. 12 и чл. 13 от същия закон. 
Съгласно разпоредбите на чл. 26, ал. 2-4 от Закона за нормативните актове проектът на Постановление на Министерския съвет за изменение на Тарифа за таксите, които събират музеите, Националният институт за недвижимо културно наследство и Националната библиотека "Св. св. Кирил и Методий" за извършване на услуги и за издаване на документи и дубликати, е публикуван на интернет страницата на Министерството на културата и на Портала за обществени консултации за получаване на предложения и становища в период от  30 дни.  
Материалите са съгласувани по реда на чл. 32 от Устройствения правилник на Министерския съвет и неговата администрация.
Предложеният проект на постановление не оказва въздействие върху държавния бюджет. С проекта на акт не се предвиждат допълнителни разходи/трансфери/други плащания, които се предлага да бъдат одобрени по бюджета на първостепенния разпоредител с бюджет или по сметка за средства от Европейския съюз, за сметка на бюджети по държавния бюджет. 
Към предложения проект на постановление е приложена финансова обосновка – Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
С проекта на постановление не се въвеждат норми на правото на Европейския съюз. 
 
УВАЖАЕМИ ГОСПОДИН МИНИСТЪР-ПРЕДСЕДАТЕЛ, 
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ, 
 	УВАЖАЕМА ГОСПОЖО МИНИСТЪР,  
УВАЖАЕМИ ГОСПОДА МИНИСТРИ, 
 	 
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на постановление.

